Help kinders met trauma só - Jou Gesin | Solidariteit WêreldJou Gesin | Solidariteit Wêreld
Tuis › Artikels › Help kinders met trauma só
Indien kinders trauma ervaar, het dit 'n direkte uitwerking op hul emosionele en fisiese reaksies.
Gaelene Risk, 'n traumaberader by The Trauma Coach, sê geaffekteerde kinders het dikwels probleme om hul emosies te identifiseer, uit te druk en te bestuur. "Sommige kinders het 'n beperkte woordeskat en kan nie die gevoelens wat hulle ervaar mondelings uitdruk nie en die gevoelens word dalk uitgeleef in die vorm van dade soos slaan, byt en woedebuie."
Volgens Risk kan kinders se fisiese aspekte ook beïnvloed word aangesien trauma hul ontwikkelings- en kognitiewe vermoëns affekteer. "Dit kan wees in die vorm van swak konsentrasie, swak aandag en fokus, dat hulle nie luister nie en in hul eie gedagtes verlore raak."
Volgens die National Child Traumatic Stress Network (NCTSN) word kinders getraumatiseer deur 'n skrikwekkende, gevaarlike of gewelddadige gebeurtenis wat 'n bedreiging vir hul lewe of liggaamlike integriteit inhou. "Getuienis van 'n traumatiese gebeurtenis wat die lewe of fisiese veiligheid van 'n geliefde bedreig, kan ook traumaties wees."
Die volgende gebeurtenisse kan volgens die NCTSN trauma in kinders veroorsaak:
fisiese, seksuele of sielkundige misbruik en verwaarlosing
die verlies van 'n geliefde
misbruik van dwelms en alkohol in 'n gesin
ernstige ongelukke of lewensbedreigende siektetoestande
Wanneer kinders 'n traumatiese gebeurtenis ervaar, lei dit nie altyd tot trauma nie. Dit kan daarvan afhang of die kind voorheen ook trauma beleef het en watter beskermende faktore die kind tot sy of haar beskikking het.
Wat kan ouers doen wanneer hul kind trauma beleef het?
Life Line gee die volgende wenke:
Vestig 'n gevoel van veiligheid – kinders moet veilig voel na 'n traumatiese ervaring en kort baie aandag, vertroosting en gerusstelling.
Luister na jou kinders – ouers kan moontlik die omvang van die trauma wat die kind ervaar het, onderskat. Dit is partykeer belangriker om net geduldig en met empatie te luister as om iets te sê.
Help jou kinders om hul emosies uit te druk – kinders moet aangemoedig word om te verf, teken of skryf oor wat gebeur het sodat hulle die gebeurtenis kan probeer verwerk.
Bevestig jou kind se gevoelens ─ help jou kinders om te besef dat alle gevoelens wat hulle ervaar aanvaarbaar is.
Laat jou kinders toe om dinge wat hulle op 'n vroeëre ouderdom gedoen het, weer te doen – jou kind gaan byvoorbeeld vra om weer saam jou in die bed te slaap of saam met hom of haar na sy of haar klas te stap by die skool.
Ruim wanopvattings uit die weg – help jou kinders om wanopvattings oor die trauma uit die weg te ruim, veral as hulle byvoorbeeld skuldig voel oor iets wat nie hulle skuld was nie.
Berei hulle voor – indien jou kind na 'n begrafnis of 'n hospitaal toe moet gaan, moet jy stap-vir-stap aan hom of haar verduidelik hoe dit gaan werk en wat gaan gebeur.
Reël ondersteuning vir jou en jou gesin ─ julle het dalk in hierdie tyd bykomende ondersteuning nodig.
The National Child Traumatic Stress Network: https://www.nctsn.org/what-is-child-trauma/about-child-trauma